Soektog ná man ‘lekkers’ wil uitdeel voor skoolDie polisie en lede van die gemeenskap is op soek na ŉ man wat glo “lekkers” by ŉ skool in Krugersdorp aan kinders wou uitdeel. Volgens die polisie monitor beamptes die gebied nadat gesien is hoe ŉ onbekende man vir laerskoolkinders iets wat soos lekkers gelyk het, probeer uitdeel. Die leerders het nie die lekkers gevat nie en dadelik die voorval by onderwysers aangemeld. Laerskool Kenmare het intussen die voorval bevestig. Volgens die skool is al die leerders byeengeroep en versoek om, indien hulle lekkers by die man gevat het, dit in te handig. “Nog niks is ontvang nie en die leerders is gewaarsku om niks van vreemdelinge te vat nie. Die GPF is ook reeds besig om die aangeleentheid te hanteer en alles is in beheer. Ons versoek dat u wel u kinders inlig om niks van vreemdelinge te vat nie.” Die skoolterrein is as voorsorgmaatreël deursoek om seker te maak die leerders is veilig. Volgens inligting op sosiale media het die man die lekkers deur die skool se hek vir die leerders aangebied. Een van die skoolkinders se pa het dit gesien waarna die man glo weggehardloop het. Die soektog is daarna begin. Die voorval volg nadat leerders van ŉ laerskool in Johannesburg verlede week siek geword het nadat hulle verdagte lekkers geëet het. ŉ Man het Dinsdag jellielekkers aan leerders by Laerskool Suidheuwels uitgedeel.